泗州南山贈呂少馮
作者：吳則禮
朝代：宋

paragraphs: 跛跛踐危磴，行行把長蘿。
拊兹都梁岑，睨彼淮水波。
花木春娬麗，杖屨吾蹉跎。
輦轂端不遠，舟檝今如何。
寒泉聚陰竇，落景輸陽坡。
求羣有頡頏，捉臂無詆訶。
峰巒會撩客，腰脚強作魔。
送眺吳楚迥，遐想江湖多。
情親故人健，齒脫老語訛。
拍手蒼翠上，一笑忘負痾。